ঊষা মঙ্গেশকর
ঊষা মঙ্গেশকর (মারাঠি: उषा मंगेशकर) একজন ভারতীয় গায়িকা যিনি হিন্দি, মারাঠি, কন্নড়, নেপালি, ভোজপুরি, গুজরাটি ইত্যাদি ভাষায় গান গেয়েছেন। তিনি পণ্ডিত দীননাথ মঙ্গেশকর এবং শিভান্তি (সুধামতী) এর কন্যা। তার অপর তিন বোন লতা মঙ্গেশকর, আশা ভোসলে এবং মিনা খাদিকারও সঙ্গীত ভূবনের উজ্জ্বল নক্ষত্র। বোনদের মধ্যে তিনি সবার কনিষ্ঠ। তার ছোটো ভাই হৃদয়নাথ মঙ্গেশকর একজন সঙ্গীত পরিচালক। ঊষা মঙ্গেশকর স্বল্প বাজেটের একটি চলচ্চিত্র জয় সান্তোশি মা (১৯৭৫) তে কিছু গানের প্লে ব্যাক করার মাধ্যমে লাইম লাইটে আসেন। ছবিটি সব সময়ের জন্য একটি ব্লক বাস্টার মুভি হওয়ার মর্যাদা লাভ করে। ছবিটির “ম্যায় তো আরতি” গানটির জন্য তিনি ফিল্ম ফেয়ার সেরা মহিলা প্লে-ব্যাক শিল্পী পুরষ্কারের জন্য মনোনীত হন। ২০০৬ সালে মুভিটি পুনঃনির্মানের সময় তিনি পুনরায় ঐ গানগুলোর জন্য কন্ঠ প্রদান করেন। চিত্রশিল্পের প্রতি ঊষা মঙ্গেশকরের প্রচন্ড আগ্রহ রয়েছে। মারাঠি মুভি ‘পিঞ্জারা’-তে গাওয়া গানগুলোর জন্যও তিনি বিখ্যাত। তিনি দূরদর্শনের জন্য ফুলওয়ান্তি নামক মিউজিক্যাল ড্রামাও পরিচালনা করেছেন।